
Κύριε Διοικητή, 
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Πρόσφατα ενημερωθήκαμε από την Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων (Π.ΟΜ.Α.μεΑ. Δ.Ε. & Ν.Ι.Ν.) για τα σημαντικά προβλήματα και τις ιδιαίτερα δυσμενείς συνθήκες που επικρατούν στα Κέντρα Φυσικής Ιατρικής και Αποκατάστασης (ΚΕ.Φ.Ι.ΑΠ.) Ρίου, Πύργου, Αργοστολίου, Αγρινίου και Αμφιλοχίας, όπως αυτή διαπιστώθηκε μέσα από επιτόπιες επισκέψεις και ελέγχους, κατόπιν σχετικών καταγγελιών και αναφορών.
Τα προβλήματα που καταγράφηκαν δεν είναι μεμονωμένα, αλλά αναδεικνύουν μια συνολική εικόνα υποβάθμισης των δημόσιων δομών αποκατάστασης, με σοβαρές ελλείψεις προσωπικού, ανεπαρκή αξιοποίηση των υποδομών, υπολειτουργία θεραπευτικών υπηρεσιών και προβλήματα στις κτιριακές εγκαταστάσεις.
Ειδικότερα:
Στο ΚΕ.Φ.Ι.ΑΠ. Ρίου, η εξυπηρέτηση 10 ατόμων με αναπηρία πραγματοποιείται από μόλις τρεις εργαζομένους, χωρίς εκπαιδευτικό προσωπικό, σε χώρο περίπου 50 τ.μ. Παράλληλα, η πισίνα υδροθεραπείας δεν καλύπτει επαρκώς τις ανάγκες των ωφελούμενων και των εξωτερικών ασθενών. Απαιτούνται άμεση ενίσχυση της στελέχωσης, διεύρυνση του ωραρίου λειτουργίας και δημιουργία νέου, κατάλληλου και προσβάσιμου κτιρίου.
Στο ΚΕ.Φ.Ι.ΑΠ. Πύργου, οι σημαντικές ελλείψεις σε θεραπευτικό, διοικητικό και βοηθητικό προσωπικό οδηγούν σε περιορισμό των παρεχόμενων υπηρεσιών και υπολειτουργία της πισίνας αποκατάστασης. Επιπλέον, οι εκτεταμένες φθορές και η υγρασία στις εγκαταστάσεις απαιτούν άμεση τεχνική παρέμβαση, ενώ κρίνεται αναγκαία η εξεύρεση κατάλληλου χώρου για τη μεταστέγαση του ΚΕΔΑΣΥ.
Στο ΚΕ.Φ.Ι.ΑΠ. Αργοστολίου, διαπιστώνεται σταδιακή αποδυνάμωση της αποστολής του και ανεπαρκής αξιοποίηση των εγκαταστάσεών του. Παράλληλα, η συστέγαση διαφορετικών υπηρεσιών περιορίζει τη δυνατότητα ανάπτυξης υπηρεσιών αποκατάστασης, ενώ η αδυναμία λειτουργίας του ανελκυστήρα δημιουργεί σοβαρό ζήτημα προσβασιμότητας για τους μαθητές του Ειδικού Δημοτικού Σχολείου. Απαιτείται να διασφαλιστεί η προσβασιμότητα, η κατάλληλη αξιοποίηση των χώρων και η προτεραιότητα των αναγκών των ατόμων με αναπηρία.
Στο ΚΕ.Φ.Ι.ΑΠ. Αγρινίου, η υποστελέχωση και η ανεπαρκής λειτουργία της πισίνας αποκατάστασης περιορίζουν τις θεραπευτικές δυνατότητες, ενώ παραμένουν αναξιοποίητοι διαθέσιμοι χώροι που θα μπορούσαν να φιλοξενήσουν πρόσθετες υπηρεσίες.
Στο ΚΕ.Φ.Ι.ΑΠ. Αμφιλοχίας, καταγράφεται αντίστοιχη εικόνα υπολειτουργίας και αδυναμίας αξιοποίησης των διαθέσιμων υποδομών, γεγονός που καθιστά αναγκαία την άμεση ενίσχυση της λειτουργίας του.
Η κατάσταση αυτή είναι απαράδεκτη, καθώς αφορά δημόσιες δομές που δημιουργήθηκαν για να εξυπηρετούν ανθρώπους με αναπηρία και αυξημένες ανάγκες αποκατάστασης. Η διάθεση δημόσιων και ευρωπαϊκών κονδυλίων για τη δημιουργία και τον εξοπλισμό σύγχρονων υποδομών, οφείλει να συνοδεύεται από την πλήρη αξιοποίησή τους και τη διασφάλιση της εύρυθμης λειτουργίας τους.
 Η αποκατάσταση αποτελεί δικαίωμα και όχι πολυτέλεια. Η πρόσβαση σε εξειδικευμένες υπηρεσίες δεν μπορεί να εξαρτάται από τις ελλείψεις κάθε δομής ούτε να περιορίζεται σε αποσπασματικές παρεμβάσεις.

Κύριε Διοικητή, 
Κατόπιν των ανωτέρω, απευθυνόμαστε σε εσάς και ζητάμε να προβείτε στην άμεση λήψη μέτρων ώστε να εξασφαλιστούν τα εξής:
- Άμεση και πλήρη στελέχωση όλων των ΚΕ.Φ.Ι.ΑΠ. με το αναγκαίο εξειδικευμένο επιστημονικό, θεραπευτικό, εκπαιδευτικό, διοικητικό και βοηθητικό προσωπικό.
- Πλήρη λειτουργία των πισινών υδροθεραπείας και αποκατάστασης, με διεύρυνση του ωραρίου και απογευματινή εξυπηρέτηση όπου απαιτείται.
- Αποκατάσταση των κτιριακών προβλημάτων και την εξασφάλιση ασφαλών, σύγχρονων και πλήρως προσβάσιμων εγκαταστάσεων.
- Αξιοποίηση όλων των διαθέσιμων χώρων και την προστασία των υποδομών των ΚΕ.Φ.Ι.ΑΠ. από παραχωρήσεις ή χρήσεις που υποβαθμίζουν την κύρια αποστολή τους.
- Αναβάθμιση του θεραπευτικού εξοπλισμού και εξασφάλιση των αναγκαίων μέσων μετακίνησης των ωφελούμενων.
-Ανάπτυξη ολοκληρωμένων και εξατομικευμένων προγραμμάτων θεραπείας, εκπαίδευσης και αποκατάστασης, με διεπιστημονική συνεργασία.
-Εκπόνηση συγκεκριμένου σχεδίου αναβάθμισης για κάθε ΚΕ.Φ.Ι.ΑΠ., με σαφές χρονοδιάγραμμα, εξασφαλισμένη χρηματοδότηση και τακτική παρακολούθηση της υλοποίησής του.
Ζητούμε από την Πολιτεία, το Υπουργείο Υγείας και όλους τους αρμόδιους φορείς να αναλάβουν άμεσα τις ευθύνες τους και να προχωρήσουν από τις διαπιστώσεις και τις εξαγγελίες σε συγκεκριμένες αποφάσεις και έργα.
Απαιτούμε ΚΕ.Φ.Ι.ΑΠ. πλήρως στελεχωμένα, εξοπλισμένα και λειτουργικά, με επίκεντρο τον άνθρωπο και τις πραγματικές ανάγκες του.
Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων. 
Συνημμένα σας αποστέλλουμε την υπ’ αριθ. πρωτ. 321/26.10.2026 επιστολή της Π.ΟΜ.Α.μεΑ. Δ.Ε. & Ν.Ι.Ν. η οποία αναφέρεται πιο αναλυτικά στο εν λόγω ζήτημα. 

Με εκτίμηση

Ο Πρόεδρος

Ι. Βαρδακαστάνης
Ο Γεν. Γραμματέας 


Β. Κούτσιανος


Πίνακας Αποδεκτών:
      -    κ. Α. Γεωργιάδη, Υπουργό Υγείας  
κ. Δ. Μπάκο, Διοικητή Γενικού Νοσοκομείου Πατρών «Παναγιά η Βοήθεια» 
 κα Ζωή Μοσχονά, Διοικήτρια Γενικού Νοσοκομείου Κεφαλληνίας 
 κ. Σ. Πολίτη, Διοικητή Γενικού Νοσοκομείου Ηλείας – Ανδρέας Παπανδρέου
 κ. Μ. Σερασκέρη, Διοικητή Γενικού Νοσοκομείου Αιτωλοακαρνανίας  
 Π.ΟΜ.Α.μεΑ. Δ.Ε. & Ν.Ι.Ν.
                    .

